የአማራ ባንክ አክሲዮን ማህበር ከአክሲዮን ሽያጩ ቃል ከተገባለት ውስጥ ስድስት ቢሊዮን ብር መከፈሉን ገለጸ
ፍሬህይወት አወቀ አዲስ አበባ፡- በምስረታ ላይ ያለው የአማራ ባንክ አክሲዮን ማህበር ከአክሲዮን ሽያጩ ቃል ከተገባለት ስምንት ነጥብ አንድ ቢሊዮን ብር ውስጥ ስድስት ቢሊዮን ብር መከፈሉን ገለጸ።ማህበሩ ባለ አክሲዮኖች ውክልና እንዲሰጡ ጥሪ አቅርቧል። የአማራ ባንክ አክሲዮን ማህበር አደራጅ ኮሚቴ ሰብሳቢ አቶ መላኩ ፈንታ፣ የማህበሩ የአክሲዮን ሽያጭ መጠናቀቁን አስመልክተው እንደተናገሩት፤ የአክሲዮን ሽያጩ ኅዳር 21 ቀን 2013 ዓ.ም የተጠናቀቀ ሲሆን፤ ከአክሲዮን ሽያጩ ቃል የተገባለት ስምንት ነጥብ አንድ ቢሊዮን ብር እንደሆነና ከዚህ ውስጥም ስድስት ቢሊዮን ብር መከፈሉን ተናግሯል። ከአገልግሎት ክፍያ ጋር በተያያዘም አራት መቶ ሁለት ሚሊዮን ብር መገኘቱን አስታውቋል።በአክሲዮን ሽያጩ ላይ መንግሥት አስተዋጽኦ እንደነበረው የጠቀሱት አቶ መላኩ፤ ባንኩ የሕዝብ እንደመሆኑ በአክሲዮን ግዥው ሁሉም ብሔር ብሔረሰብ ተሳታፊ እንደነበር አመልክተዋል። ኅብረተሰቡን ጨምሮ በሽያጩ ላይ ተሳታፊ ለነበሩ አስር ባንኮችም ምስጋናቸውን አቅርበዋል።ይሁን እንጂ የባለአክሲዮኖች ውክልና አሰጣጥን በተመለከተ
ከኅዳር አንድ እስከ ኅዳር 30 ቀን
2013 ዓ.ም የውክልና
አሰጣጡ በሰነዶች ማረጋገጫ
ኤጀንሲ መሰጠቱን ያነሱት አቶ መላኩ፤ ከ185 ሺ ባለአክሲዮኖች መካከል
75 ሺ ወይም 41 በመቶ የሚሆኑ ሰዎች ብቻ ውክልናቸውን
የሰጡ መሆናቸውንም አመልክተዋል። ለዚህ ደግሞ ባለአክሲዮኖች ወይም ወኪሎች በአካል ተገኝተው ውክልና የሚሰጡበት የንግድ ሕግ ቢኖርም ወቅታዊ ሁኔታው ለዚህ ምቹ አለመሆኑን ገልፀዋል።ሆኖም በተቀመጠው የአንድ ወር ጊዜ ውስጥ ባለአከሲዮኖች ሙሉ በሙሉ ውክልና መስጠት ያልቻሉና ይህም ምስረታውን ወደ ኋላ እየጎተተው እንደሆነ ያነሱት አቶ መላኩ፤ ባለአክሲዮኖች እስከ ታኅሣሥ 15 ቀን 2013 ዓ.ም ውክልናቸውን እንዲሰጡ ጥሪያቸውን አቅርበዋል። የባንኩ አደራጅ ጊዜውን ሰውቶ እያገለገለ እንደመሆኑ፣ ባለአክሲዮኖችም የአንድ ቀን ጊዜ ወስደው በተሰጠው ተጨማሪ ጊዜ በሰነዶች ማረጋገጫ ኤጀንሲ በመገኘት ውክልናቸውን እንዲሰጡ ጥሪ አቅርበዋል። የውክልናውን ሂደት ተከትሎም ጉባኤው የሚካሄድበትን ጊዜ የሚያሳውቁ መሆኑን ጠቁመዋል።አዲስ ዘመን ታህሳስ 3/213 